Kuivõrd võiks kuvandites teteeni separatistidest kurjategijatena ning islamiäärmuslastena näha teteeni iseseisvuslaste kujutamist eesti lugeja jaoks negatiivse välise "teisena"? Kujutades teteeni separatiste kurjategijatena, rõhutatakse eelkõige nende tegevuse Vene riigi  vastasust, ehkki ka otseselt terroriaktide tõttu kannatavates inimestes nähakse separatistide ohvreid. Teiselt poolt vastandatakse sel juhul sageli nii Venemaa kui ka teteeni separatistid "meile, lääne inimestele" ning neid mõlemaid kujutatakse võõraste ja meist halvas mõttes erinevatena. Teteeni separatistideskurjategijates ei nähta otseselt vastandumist "meie"-rühmale, sest nad ei ohusta otseselt meid, nende vastasena kujutatakse Venemaad, mis ei kuulu "meie"-rühma. Seetõttu võib öelda, et tegemist ei  ole eestlaste jaoks olulise negatiivse välise "teisega". Teteeni separatistide-islamiäärmuslaste puhul on aga lood teisiti. Islamiäärmuslastena nähakse Teteeni separatiste sõdimas "meie, lääne inimeste" vastu ühtsel konservatiivse islamiäärmusluse ja modernse maailma, mõnedes käsitlustes ka kristliku ja islamimaailma vahelisel rindejoonel. "Meie"-rühma kuulub sel juhul ka Venemaa ning teteeni separatistid kuuluvad hirmuäratavate negatiivsete väliste "teiste", islamiterroristide hulka. Antud diskursuse  laiendamist teteeni separatistide kohta käivaks pannakse mitmetes artiklites pahaks, ent selgi kujul on see ühe tõlgendamisvõimalusena meedias ikkagi esil. Samuti on artikleid, mis kujutavad teteene just eelkõige antud diskursuse valguses. Teteeni separatistide kujutamist islamiäärmuslastena esineb 1999. ja 2004. aastal, mitte veel 1996. aastal.